53.		Nájomná zmluva (3) (§ 3 a nasl. ZoNaPNP)
Čl. I
Zmluvné strany
Prenajímateľ: 	Ing. Patrik Gajdoš – U siedmich trpaslíkov
	Ul. V. Komára č. 1, 962 12 Detva, IČO, DIČ, IČ DPH
Nájomca:	Zebra a spol., v. o. s. Topoľčany, IČO, DIČ, IČ DPH
	konateľ: MUDr. Denis Lacko, gen. riaditeľ, Mudrochova ul. č. 588/89, 955 01 Topoľčany
	zapísaná v obchodnom registri Okresného súdu v Topoľčanoch
sa dňa 1. 2. 2023 dohodli na uzavretí tejto 
zmluvy:
1.	Prenajímateľ je výlučným vlastníkom obytného domu na ul. V. Komára č. 1 v Detve.
2.	Nájomca je podnikateľom, zapísaným v obchodnom registri Okresného súdu v Topoľčanoch, v oddiele: 558/88, vložka č. 4455.
Čl. II
Predmet a účel nájmu
1.	Prenajímateľ prenecháva nájomcovi do užívania nebytový priestor so samostatným vchodom, pozostávajúci z miestností č. 1, 2, 3 nachádzajúcich sa na prízemí domu. Príslušenstvom nebytového priestoru, ktoré užíva výlučne nájomca, je WC s umyvárňou, nachádzajúce sa na prízemí domu.
2.	Celková výmera podlahovej plochy nebytového priestoru a príslušenstva je 90 m2, z toho je podlahová plocha:
a)	miestnosti č. 1 (predajňa) – 58,00 m2
b)	miestnosti č. 2 (kancelária) – 14,00 m2
c)	miestnosti č. 3 (dielňa – servis) – 15,00 m2
d)	WC + umyváreň – 3,00 m2.
Vykurovaný priestor: 90 x 3,10 = 279 m3. Prístup na dvor ku kontajneru pevného odpadu je chodbou a zadným vchodom do budovy.
Čl. III
Doba nájmu
Nájom sa uzatvára od 1. 2. 2023 na dobu neurčitú.
Čl. IV
Nájomné a úhrada za služby
1.	Dňom vzniku nájmu je nájomca povinný platiť prenajímateľovi nájomné a úhradu za služby, ktorých poskytovanie je spojené s nájmom nebytového priestoru (ďalej len „služby“).
2.	Zmluvné strany sa dohodli na nájomnom vo výške 106 € (slovom stošesť eur) za 1 m2 podlahovej plochy nebytového priestoru, ročne za predajňu 7 335 € (slovom sedemtisíctristotridsaťpäť eur) a 58 € (slovom päťdesiatosem eur) za 1 m2 ostatnej podlahovej plochy ročne, t. j. 1 294 € (slovom tisícdvestodeväťdesiatštyri eur). Ročná výška nájomného je 8 630 € (slovom osemtisícšesťstotridsať eur). Štvrťročná výška nájomného je 2 157 € (slovom dvetisícstopäťdesiatsedem eur).
Čl. V
1.	Nájomca bude uhrádzať prenajímateľovi alikvotnú časť skutočných nákladov za služby spojené s užívaním priestorov, a to za dodávku tepla, vodné a stočné, odvoz pevného odpadu (smetí), osvetlenie prenajatých a spoločných priestorov, upratovanie spoločných priestorov a za vykurovanie, v čiastke vypočítanej prenajímateľom podľa pomeru prenajímaného nebytového priestoru a podlahovej plochy k úhrnu plôch a priestoru všetkých bytov a nebytových priestorov v dome. Nájomca bude uhrádzať tieto platby zálohovo mesačne v čiastke 35 € (slovom tridsaťpäť eur).
2.	Za dodávku tepla, t. j. vykurovaný priestor 279 m3 náklady na el. energiu bude nájomca uhrádzať priamo dodávateľovi, pri prenajatí priestorov prihlási do 7 dní svoj elektromer na svoju firmu. Prenajímateľ zašle ročné vyúčtovanie platieb za služby spojené s nájomným nájomcovi do 14 dní po doručení ročného vyúčtovania dodávateľmi služieb prenajímateľovi. Príslušné zálohy nákladov za služby nájomca uhradí vopred do 3. dňa v mesiaci na základe zasielaných faktúr od prenajímateľa alebo stálym príkazom v banke nájomcu.
Čl. VI
Úhrady vykoná nájomca platbou na účet prenajímateľa č. ú. ........, VÚB a.s. Detva tak, aby bola platba na účte prenajímateľa vždy v tretí deň v mesiaci za dohodnuté obdobie vopred. V prípade omeškania platby je nájomca povinný uhradiť poplatok z omeškania vo výške 0,1 % z dlžnej sumy za každý deň omeškania. Platby sú možné aj v hotovosti na príjmový doklad.
Čl. VII
Nájomca sa zaväzuje:
a)	k zodpovednosti za hmotnú či inú škodu spôsobenú zavineným konaním nájomcu, jeho zamestnancov, či ďalších osôb zdržujúcich sa v prenajatom priestore so súhlasom nájomcu,
b)	vykonávať na vlastné náklady drobnú údržbu a vymaľovanie prenajatého priestoru, a to po celý čas nájmu,
c)	zabezpečiť na vlastné náklady upratovanie prenajatého priestoru, chodby a chodníka pri mimoriadnom znečistení, dodržiavať predpisy o bezpečnosti pri práci, protipožiarne predpisy, zákon o nefajčiaroch, domový poriadok vyvesený prenajímateľom, udržiavať nočný pokoj po 22.00 hod.,
d)	odovzdať prenajímateľovi v zapečatenej obálke po jednom kľúči od prenajatého priestoru na umožnenie nevyhnutného vstupu z dôvodu bezpečnosti pre prípad havárie, požiaru a živelnej pohromy; o takomto vstupe je prenajímateľ povinný nájomcu bezodkladne informovať,
e)	po skončení nájmu odovzdať prenajaté priestory v pôvodnom stave,
f)	nájomca je povinný pre pevný odpad a obaly použiť kontajner prenajímateľa na zadnom dvore; pri používaní hlavného a zadného vchodu do budovy je nájomca povinný po 20.00 hod. vchody zamykať.
Čl. VIII
Nájomca berie na vedomie, že prenajímateľ má objekt poistený na živelné udalosti. Nájomca je oprávnený dať si poistiť prenajatý priestor a vlastný majetok v ňom na vlastné náklady. Nájomca má nárok umiestniť si reklamu schválenú prenajímateľom nad vchodom do predajne po dohode s prenajímateľom o mieste a spôsobe uchytenia na budovu. Veľkoplošnú reklamnú tabuľu na strechu, prípadne výťahovú šachtu môže umiestniť za dohodnutú ročnú úhradu. Nájomca odkúpi za dohodnutú cenu bezpečnostný alarm s centrálou na políciu inštalovaný v prenajatých priestoroch.
Čl. IX
Nájomca môže vykonávať stavebné či iné úpravy v prenajatom priestore na vlastné náklady len po predchádzajúcom písomnom súhlase prenajímateľa.
Čl. X
Výpovedná lehota je tri mesiace a začína plynúť prvým dňom nasledujúceho mesiaca od doručenia výpovede druhej strane.
Čl. XI
Táto nájomná zmluva je vyhotovená v dvoch vyhotoveniach, po jednom obdrží každá zmluvná strana. Neoddeliteľnou súčasťou nájomnej zmluvy je kópia výpisu z obchodného registra nájomcu, živnostenského listu a listu vlastníctva prenajímateľa.
Topoľčany 1. 2. 2023			prenajímateľ	nájomca
Prílohy: Výpis z obchodného registra nájomcu; Kópia živnostenského listu; Kópia LV 
Poznámka
Prenajímateľ môže nebytový priestor prenechať na užívanie inému zmluvou o nájme Tento je možné prenechať nájomcovi len na účely, na ktoré sú stavebne určené.
Zmluva musí mať písomnú formu a musí obsahovať predmet a účel nájmu, výšku a splatnosť nájomného a spôsob jeho platenia, a ak nejde o nájom na neurčitý čas, čas, na ktorý sa nájom uzaviera. V prípade, že zmluva neobsahuje predmetné náležitosti, je neplatná.